钦定古今图书集成/理学汇编/学行典/第093卷 > 朱子全书二 > 《答胡伯逢》
## 钦定古今图书集成/理学汇编/学行典/第093卷 > 朱子全书二 > 《答胡伯逢》

读书须是虚心平气，优游翫味，徐观圣贤立言本意
所向如何，然后随其远近浅深、轻重缓急而为之说，
如《孟子》所谓“以意逆志”者，庶乎可以得之。若便以“吾
先入”之说横于胸次，而驱率圣贤之言以从己意，设
使义理可通，已涉私意穿凿，而不免于郢书《燕说》之
诮，况又义理窒碍，亦有所不可行者乎！